Újra megrendezik a középiskolások Fair Play Kupáját - szon.hu
Újra megrendezik a középiskolások Fair Play Kupáját
2018.09.6 11:08
A záhonyi Dr. Béres József Kollégium legutóbb három csapattal nevezett, a képen a Hű Béresek nevű gárda.
Záhony – A Magyar Labdarúgó Szövetség (MLSZ) szervezésében idén is megtartják az ország középiskolás csapatai számára meghirdetett, már hagyományos bajnokságot, mely Fair Play Cup névre hallgat, s melyre október 15-éig lehet nevezni.
A Fair Play Cup-on azok a középfokú nevelési-közoktatási intézmények (középiskolák, kollégiumok) csapatai vehetnek részt, melyek a saját intézményükben tanuló diákokból maximum 12 lányt, illetve fiút (minimum 6 főt csapatonként) regisztrálnak a fairplaycup.mlsz.hu oldalon október 15-éig.
Jelentős változás, hogy az új kiírás szerint már a lányoknál is tilos a versenyengedélyes játékosok nevezése, szerepeltetése.
A viadal során a körzeti, megyei és regionális tornákat az MLSZ megyei igazgatóságának felügyeletével bonyolítják le, az MLSZ megyei koordinátorai és a körzeti szervezők közreműködésével. A csapatok idén is értékes díjakért versengenek egymással.
A sorozat az őszi tornákkal indul, melyeket jövőre a tavaszi tornák, a megyei, regionális döntők követnek, majd az országos finálé zárja a FPC programját. További információk a fairplaycup.mlsz.hu címen találhatók.
Címkék: Fair Play Kupa, középiskola, kupa